কিন্তু কীভাবে উদ্ভব হলো এই প্রেমের এবং কেনই বা তা দেখা দিল প্রভাঁসে? আমরা জানি, সময়টা ছিল সামন্ততন্ত্রের যুগ আর সেখানটায় ছিল স্বাধীন সামস্তপ্রভুদের বিচরণস্থল। দ্বাদশ শতাব্দী ছিল ইউরোপের জন্য বৈভবকাল: শস্য উৎপাদন ছিল প্রতুল, আবির্ভূত হচ্ছিল নগরকেন্দ্রিক অর্থনীতি, ইউরোপ ছাড়িয়ে প্রাচ্যেও সম্প্রসারিত হচ্ছিল বানিজ্য। শতাব্দটি ছিল সত্যিকারের এক বিকাশমান কাল যখন তা প্রসারিত হচ্ছিল বাইরের দিকে, অর্থাৎ ঔপনিবেশিকতার ইঙ্গিত দিচ্ছিল তা। শুধু কৃষি বা অর্থনীতির দিকে থেকেই নয়, ভূ-রাজনৈতিক মিথস্ক্রিয়ার জায়গা থেকেও। ক্রুসেডের কারণে ইউরোপীয়রা পরিচিত হচ্ছিল মধ্যপ্রাচ্যের সাথে, তাদের বিজ্ঞান, দর্শন এবং প্রাচুর্যের সাথে। আরবদের মাধ্যমেই তারা পরিচিত হচ্ছিল প্রাচীন গ্রিক চিন্তা, চিকিৎসা ও বিজ্ঞানের সাথে। বেশ কয়েকজন প্রভাঁসঁীঁয় লেখকও যোগ দিয়েছিলেন ক্রুসেডে, যেমন প্রভাঁসীয় মতবাদের জনক আকুয়াতানের ডিউক উইলিয়াম গিয়েছিলেন সিরিয়া ও স্পেনে। মুর অধ্যুষিত স্পেন, যাকে বলা হতো আন্দালুস, তার রাজনীতি, বাণিজ্য ও রীতিনীতির সাথে পরিচয় এক্ষেত্রে সুফল বয়ে এনেছিল ইউরোপীয়দের জন্য। হয়তো সেখানকার সম্রাট বা জমিদারদের দেওয়ানে-খাস-এ, বা জলসাঘরে, নর্তকী ও গায়িকাদের উপস্থিতির সাথেও পরিচিত হয়েছিল তারা। এছাড়াও ওই সময়ে দ্বাদশ শতাব্দীতে প্রভাঁস এলাকা ছিল ভূপ্রাকৃতিকভাবে অনেক জাতির সম্মিলনস্থল, বিশেষত, নর্ডিক ও মধ্যপ্রাচ্যীয় জাতিদের। বহুল উৎপাদন, বাণিজ্যিক কাজকারবার, উন্নত মানের ফল ও তা থেকে উৎপন্ন মদিরা, উৎকৃষ্ট সুগন্ধী ইত্যাদির নানাবিধ প্রাচুর্য ও বহুমুখিতা সেখানে এমন এক ব্যতিক্রমী সংস্কৃতির জন্ম দিয়েছিল যে নির্দ্বিধায় তাকে বলা যায় প্রথম ইউরোপীয় সংস্কৃতি। এমন একটি উপযোগী অবস্থায় অনুভূতিজাত কোনো অসাধারত্বের বিকাশ ছিল স্বতঃস্ফূর্ত ও স্বাভাবিক।